สหภาพฯสลากก่อม็อบให้แก้ไขลอตเตอรี่แพง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — สหภาพฯ เรียกร้องประธานสำนักงานสลากฯ เร่งแก้ปัญหาขายสลากกินแบ่งเกินราคาเรื้อรัง 
นายอำนวยพร เกิดพุ่ม ประธานสหภาพ แรงงานรัฐวิสาหกิจ สำนักงานสลากกินแบ่งรัฐบาล เปิดเผยว่า ได้ยื่นข้อเรียกร้องต่อนายมนัส แจ่มเวหา ประธานกรรมการสลากกินแบ่งรัฐบาล ว่าต้องการให้เร่งแก้ไขเรื่องสลากกินแบ่งรัฐบาลเกินราคา ซึ่งปัจจุบันยังขายอยู่ที่คู่ละ 100 บาท โดยเห็นว่าปัญหาดังกล่าวได้ยืดเยื้อมาเป็นระยะเวลานาน ส่งผลกระทบต่อประชาชนที่จะต้องซื้อสลากฯ ในราคาที่แพงเกินความเป็นจริง จึงอยากเรียกร้องให้ผู้มีหน้าที่รับผิดชอบ เข้ามาดูแลปัญหาดังกล่าว 
“ปัญหาเรื่องการขายสลากฯ เกินราคานี้เกิดขึ้นมานานแล้ว ส่งผลกระทบต่อพี่น้องประชาชนที่ต้องซื้อสลากในราคาที่สูงเกินกว่าความจริง ซึ่งที่ผ่านมาสำนักงานสลากฯ และพนักงานต้องคอยตอบคำถามของประชาชนว่าราคาสลากฯ ที่อยู่ในระดับสูงนี้เกิดจากสาเหตุอะไร จึงอยากวอนให้นายมนัส แจ่มเวลา ซึ่งเป็นประธานกรรมการสลากฯ คนใหม่ให้รีบหาแนวทางแก้ไขโดยด่วน” นายอำนวยพร กล่าว
ก่อนหน้านี้ นายวันชัย สุระกุล ผู้อำนวยการสำนักงานสลากกินแบ่งรัฐบาล ได้ขออนุมัติคณะกรรมการสลากกินแบ่งรัฐบาลพิมพ์สลากเพิ่มเป็น 64 ล้านบาท เริ่มตั้งแต่งวดวันที่ 1 ก.ย. แบ่งเป็นสลากปกติ 50 ล้านฉบับ และสลากการกุศลตามมติคณะรัฐมนตรี (ครม.) อีก 14 ล้านฉบับ โดยอ้างว่าจะสามารถแก้ไขปัญหาสลากฯ เกินราคาได้ แต่ปรากฏว่าที่ผ่านมายังไม่สามารถจัดการกับปัญหาดังกล่าวได้ 
นอกจากนี้ สหภาพฯ ยังขอให้เร่งติดตามเรื่องการก่อสร้างสำนักงานแห่งใหม่ ตรงสนามบินน้ำโดยเร็ว เนื่องจากครบกำหนดตามที่ระบุในสัญญาจ้างโดยบริษัท รวมนคร ที่ต้องส่งมอบงานในวันที่ 17 ก.ย.ที่ผ่านมา แต่เมื่อประเมินจากการก่อสร้างแล้วบริษัทไม่สามารถดำเนินการตามสัญญาได้ และได้ขอขยายเวลาออกไปอีก 280 วัน จึงต้องการให้ตรวจสอบสัญญาจ้างที่ล่าช้าว่าเกิดจากสาเหตุใด เนื่องจากบริษัทที่ส่งงานล่าช้าจะต้องมีค่าปรับวันละ 1 ล้านบาทเศษ